text: gimpning
  
  publiceret: 2023-08-30 18:11:59+02:00
  Gimpning er en tekstilfremstillingsteknik, som er en variation af hækling. Både teknikken og det færdige arbejde kaldes gimpning. Gimpninger kendes grundlæggende i form af bånd eller lidser, som især tidligere har været brugt til blonder, mellemværk og kraver. Man kan også gimpe runde former og sætte dem sammen til større arbejder som for eksempel duge.
  Man bruger en gimpenål til gimpning. Gimpenåle er i dag typisk U-formede med to ben, men tidligere kunne de også have tre eller fire ben. Da gimpning opstod, formentlig i midten af 1800-tallet, anvendte man almindelige hårnåle eller gafler, deraf navnene gaffelhækling og hårnålehækling, og de findes stadig på museer og i private gemmer. Disse gimpenåle findes i mange former og af forskellige materialer såsom ben, træ og horn. I dag kan man købe gimpenåle i forskellige bredder, og de er fremstillet af metal.
  Man kan bruge alle mulige materialer og trådtyper til gimpning.
  Gimpning består grundlæggende af løkker, der dannes ved at vikle garn om gimpenålen. Man fastholder løkkerne ved at hækle forskellige masker med en hæklenål i midten af gimpenålen. Efterfølgende kan gimpningerne samles på forskellige måder.